Žitňanská, Lucia, ministerka spravodlivosti SR (2010-09-07):
Ďakujem veľmi pekne za slovo. Pán predsedajúci, vážené panie poslankyne, vážení páni poslanci, dovoľte mi, aby som uviedla a odôvodnila vládny návrh zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. Účelom predloženého návrhu sú zmeny v organizácii a pôsobnosti viacerých ústredných orgánov štátnej správy, ktoré napĺňajú programové vyhlásenie vlády. Navrhuje sa upraviť kompetencie podpredsedu vlády, ktorý neriadi ministerstvo, a to v oblasti ľudských práv, práv národnostných menšín, rovnakého zaobchádzania a rodovej rovnosti. Na zabezpečenie týchto úloh bude podpredseda vlády, ktorý neriadi ministerstvo, plniť úlohy spočívajúce aj v prerozdeľovaní finančných prostriedkov v týchto oblastiach. Ďalej v pôsobnosti Ministerstva hospodárstva a výstavby Slovenskej republiky sa upravuje kompetencia v oblasti zahraničného obchodu, ktorá sa dopĺňa o obchodovanie s vojenským materiálom, o tvorbu zahraničnej obchodnej politiky a o určovaní kritérií pre výber zamestnancov obchodno-ekonomických oddelení, dopĺňa sa nová kompetencia v oblasti stratégie tvorby a realizácie inovácií vo vymedzených oblastiach. Prechádza pôsobnosť v oblasti stavebnej výroby a stavebných výrobkov, tvorby a uskutočňovania bytovej politiky a poskytovanie štátnej prémie k stavebnému sporeniu z ministerstva hospodárstva a výstavby na Ministerstvo dopravy, pôšt a telekomunikácií Slovenskej republiky. Názov ministerstva sa mení na Ministerstvo hospodárstva Slovenskej republiky. Na ministerstvo dopravy, pôšt a telekomunikácií prechádza pôsobnosť v oblasti cestovného ruchu z ministerstva kultúry a cestovného ruchu, verejných prác, stavebného poriadku a územného plánovania, okrem ekologických aspektov z ministerstva vnútra, stavebnej výroby a stavebných výrobkov, tvorby a uskutočňovania bytovej politiky a poskytovanie štátnej prémie k stavebnému sporeniu z Ministerstva hospodárstva a výstavby Slovenskej republiky, koordinácia a využívanie finančných prostriedkov z fondov Európskej únie z Úradu vlády, koordinácia prípravy politík regionálneho rozvoja z ministerstva pôdohospodárstva, životného prostredia a regionálneho rozvoja s účinnosťou od 1. novembra 2010 z Ministerstva pôdohospodárstva a rozvoja vidieka Slovenskej republiky. Názov ministerstva sa mení na Ministerstvo dopravy, regionálneho rozvoja a cestovného ruchu Slovenskej republiky a názov Ministerstva kultúry a cestovného ruchu Slovenskej republiky sa mení na Ministerstvo kultúry Slovenskej republiky. Novoobnovené, teda ministerstvo pôdohospodárstva, životného prostredia a regionálneho rozvoja s účinnosťou od 1. novembra 2010 ministerstvo pôdohospodárstva a rozvoja vidieka bude aj naďalej zabezpečovať kompetencie v oblasti regionálneho rozvoja, okrem koordinácie prípravy politík regionálneho rozvoja, ktorú bude vykonávať Ministerstvo dopravy, regionálneho rozvoja a cestovného ruchu Slovenskej republiky. Dopĺňa sa kompetencia ministerstva zahraničných vecí v oblasti riadenia zastupiteľských úradov Slovenskej republiky o riadenie obchodno-ekonomických oddelení a o kompetencie v oblasti koordinácie realizácie politík Európskej únie, ktorú doposiaľ vykonával Úrad vlády. Spresňujú sa tiež niektoré kompetencie ministerstva práce, sociálnych vecí a rodiny a ministerstva školstva, vedy, výskumu a športu. Zmeny nastávajú aj v oblasti stálych poradných orgánov vlády. Súčasťou navrhovaných zmien a doplnení sú tiež súvisiace novely viacerých osobitných zákonov. Navrhuje sa, aby tento návrh zákona nadobudol účinnosť 1. novembra 2010 okrem ustanovení týkajúcich sa koordinácie využívania finančných prostriedkov z fondov Európskej únie a presunu kompetencií v oblasti riadenia obchodno-ekonomických oddelení. Tieto ustanovenia by mali nadobudnúť účinnosť 1. januára 2011. Vážené dámy a páni, žiadam o podporu predloženého návrhu zákona. Ďakujem veľmi pekne.